PRM ทรุดหนัก 8% นิวโลว์ตั้งแต่เข้าตลาดฯ ชี้กำไรปี 61 โตดีตามแผนขยายกองเรือแนะซื้อสะสม
PRM ทรุดหนัก 8% นิวโลว์ตั้งแต่เข้าตลาดฯ ชี้กำไรปี 61 โตดีตามแผนขยายกองเรือแนะซื้อสะสมเป้า 16.10 บ. โดย ณ เวลา 11.48 น. อยู่ที่ระดับ 8.35 บาท ลบ 0.70 บาท หรือ 7.73% ด้วยมูลค่าซื้อขาย 162.63 ล้านบาท
8 มี.ค. 2561

ผู้สื่อข่าวรายงานว่า บริษัท พริมา มารีน จำกัด (มหาชน) หรือ PRM ณ เวลา 11.48 น. อยู่ที่ระดับ 8.35 บาท ลบ 0.70 บาท หรือ 7.73% ด้วยมูลค่าซื้อขาย 162.63 ล้านบาท ราคาหุ้นนิวโลว์ตั้งแต่เข้าตลาดเมื่อวันที่ 14 ก.ย. 60

บล.เมย์แบงก์ กิมเอ็ง ระบุในบทวิเคราะห์ว่า  PRM รายงานกำไรสุทธิงวดปี 2560 ที่ 718 ลบ. ลดลง 245 ลบ. หรือลดลง -26% เทียบช่วงเดียวกันของปีก่อน ต่ำกว่าคาด 3% แต่ทิศทางก็ถือว่าเป็นไปตามที่คาดไว้ (เราคาด 742 ลบ.) โดยปี 2560 ถือได้ว่าเป็นฐานสำคัญในการเติบโตของปี 2561-63 บนสมมติฐาน การกองเรือขยายเพิ่มอีกสุทธิราว 10%
โดยเมื่อพิจารณาในไตรมาส 4/60 จะพบว่า PRM มีกำไร 103 ลบ. ลดลง 27% เทียบไตรมาสก่อนหน้า และ 48% เทียบช่วงเดียวกันของปีก่อน เป็นไปตามที่มองไว้ โดยประเด็นลบระหว่างปี 2560 คือ ค่าเสื่อมราคาที่สูงขึ้นถึง 189 ลบ. จากการรับมอบเรือ Tanker ใหม่ระหว่างปี 3 ลำ ทำให้ค่าเสื่อมราคาเข้ามาก่อน 4 ลำ และนโยบายทางบัญชีที่ใช้ราคาเหล็ก ณ สิ้นปี 2559 ซึ่งเป็นราคาต่ำ เป็นจุดอ้างอิงในการคำนวณมูลค่าซาก ทำให้ค่าเสื่อมราคาสูงไป
ขณะที่เรือ Tanker แบบ Aframax 2 ลำใหญ่ ที่พบกับปัญหาค่าระวางตกต่ำ ก็ได้ปรับปรุงสัญญาเป็นแบบ Time Charter แล้ว ทำให้ แรงกดดันจากเรือสองลำนี้จะลดลงตั้งแต่ ไตรมาส1/61 เป็นต้นไป
คาดกำไรไตรมาส 1/61 จะเริ่มไต่ขึ้นเทียบไตรมาสก่อนหน้า จากขนาดกองเรือที่ใหญ่กว่าปีก่อน 9% เทียบช่วงเดียวกันของปีก่อน และเรือ Aftramax 2 ลำจะทำงานเต็มไตรมาสบนสัญญาแบบใหม่ที่ไม่ขาดทุน แต่ทว่า PRM คาดจะยังคงประสบปัญหาฐานกำไรสูงในปีก่อนที่ 287 ลบ. กดดันอยู่ ทำให้ภาพ เทียบช่วงเดียวกันของปีก่อน คาดจะยังคงหดตัวอยู่
สำหรับกำไรที่หดตัวนี้อยู่ในประมาณการแล้วจึงคงประมาณการกำไรปี 2561 ไว้ตามเดิมที่ 890 ลบ. ขยายตัว 24% เทียบช่วงเดียวกันของปีก่อน และคงคำแนะนำทยอย”ซื้อสะสม”ราคาเหมาะสม 16.10 บาท/ หุ้น อิง DCF (WACC 7.0%, g 1.5%) สำหรับการลงทุนระยะยาวไปตามแผนการขยายกองเรือ และการฟื้นตัวของอุตสาหกรรมพลังงาน (Oil &amp; gas)